b'\n_START_ARTICLE_\nMindaugas \xc5\xa0nipas\n_START_SECTION_\nBiografija\n_START_PARAGRAPH_\nGim\xc4\x97 1960\xc2\xa0m. kovo 22 d. \xc5\xa0akiuose. 1984 m. baig\xc4\x97 Vilniaus dail\xc4\x97s institut\xc4\x85 ir \xc4\xafgijo skulptoriaus specialyb\xc4\x99, nuo 1989 m. Vilniaus dail\xc4\x97s akademijos Skulpt\xc5\xabros katedros docentas, nuo 1990 m. Lietuvos dailinink\xc5\xb3 s\xc4\x85jungos narys. Personalines parodas rengia nuo 1986 met\xc5\xb3. Nuo 1984 m. dalyvavo grupin\xc4\x97se parodose Lietuvoje, Estijoje, Austrijoje, \xc5\xa0vedijoje, Suomijoje, Australijoje, Danijoje, Italijoje, Nyderlanduose, Portugalijoje ir kitose \xc5\xa1alyse.\n_START_SECTION_\nDarbai\n_START_PARAGRAPH_\nVilniuje M. \xc5\xa0nipas suk\xc5\xabr\xc4\x97 skulpt\xc5\xabr\xc4\x85 \xe2\x80\x9ePiliakalnis\xe2\x80\x9c (Paneri\xc5\xb3 skulpt\xc5\xabr\xc5\xb3 parke), atminimo lentas M. Vainraichui (Jono Basanavi\xc4\x8diaus g. 16), R. Chvolesui (Tilto g. 15) ir Z. Reizenui (Jono Basanavi\xc4\x8diaus g. 17)._NEWLINE_1987 m. Kauno miesto sode prie muzikinio teatro buvo pastatytas skulptoriaus sukurtas kompozitoriaus Stasio \xc5\xa0imkaus paminklinis biustas._NEWLINE_1989 m. baland\xc5\xbeio 9 d. Kauno Muzikinio teatro sodelyje, pa\xc5\xbeymint kompozitoriaus Juozo Naujalio 120-\xc4\x85sias gimimo metines, atidengtas skulptoriaus sukurtas paminklinis biustas._NEWLINE_1997 m. rugs\xc4\x97jo 12 d. Vilniuje, netoli namo \xc5\xbdyd\xc5\xb3 g. 5, atidengtas skulptoriaus sukurtas paminklas-biustas Vilniaus Gaonui, kur\xc4\xaf suk\xc5\xabr\xc4\x97, remdamasis jau anks\xc4\x8diau sukurtu skulptoriaus Teodoro Kazimiero Valai\xc4\x8dio gipsiniu modeliu._NEWLINE_2009 m. bir\xc5\xbeelio 21 d. Jonavoje atidengtas skulptoriaus sukurtas paminklas Abraomui Kulvie\xc4\x8diui. 2011 m. gegu\xc5\xbe\xc4\x97s 12 d. atidengtas skulptoriaus sukurtas paminklas Vilniaus Latvi\xc5\xb3 gatv\xc4\x97je \xc5\xbeymiam rus\xc5\xb3 poetui Konstantinui Balmontui.'